ธพว.เดินหน้าลดเอ็นพีแอล
ยันเปลี่ยนประธานใหม่ไม่กระทบ มั่นใจออกจากกลุ่มฟื้นฟูได้ตามแผน
30 ส.ค. 2559

ยันเปลี่ยนประธานใหม่ไม่กระทบ มั่นใจออกจากกลุ่มฟื้นฟูได้ตามแผน
เอสเอ็มอีแบงก์ มั่นใจออกจากแผนฟื้นฟู ลั่นเดินหน้าตามพันธกิจได้แม้จะเปลี่ยนประธานใหม่
นางพรรณขนิตตา บุญครอง ประธานกรรมการบริหาร ธนาคารเพื่อพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า แม้ว่าจะมีการปรับเปลี่ยนประธานกรรมการธนาคารจากนางสาลินี วังตาล เป็นนายสมชาย หาญหิรัญ ปลัดกระทรวงอุตสาหกรรม ก็ไม่ส่งผลกระทบต่อการเดินหน้าตามแผนฟื้นฟูกิจการที่ได้เสนอไว้กับคณะกรรมการกำกับนโยบายรัฐวิสาหกิจ หรือ คนร. รวมถึงนโยบายการทำงานของเอสเอ็มอีแบงก์ ที่จะมีการประชุมคณะกรรมการธนาคารเพื่อมอบนโยบายในวันที่ 5 ก.ย.นี้
“เบื้องต้นประธานกรรมการคนใหม่ยังให้ธนาคารเดินหน้าตามพันธกิจเดิมคือการประสานความร่วมกับหน่วยงานต่างๆ ของรัฐ เช่น สำนักส่งเสริมวิสาหกิจขนาดกลางและขนาดย่อม หรือ สสว.” นางพรรณขนิตตา กล่าว
นอกจากนี้ ยังมั่นใจว่าเอสเอ็มอีแบงก์จะสามารถออกจากแผนฟื้นฟู จากการทำตามตัวชี้วัดที่ได้เสนอไว้กับ คนร.ภายในสิ้นปีนี้ คือ แก้หนี้ที่ไม่ก่อให้เกิดรายได้ หรือเอ็นพีแอล ให้เหลือ 1.8 หมื่นล้านบาทภายในสิ้นปี โดยล่าสุดเอ็นพีแอลของธนาคารอยู่ที่ 1.9 หมื่นล้านบาท คิดเป็น 21% ของสินเชื่อรวม และปล่อยสินเชื่อให้ผู้ประกอบการรายย่อยไม่เกินรายละ 15 ล้านบาท ตั้งเป้าปล่อยกู้ 3.5 หมื่นล้านบาท ล่าสุดธนาคารปล่อยแล้วกว่า 1.8 หมื่นล้านบาท
นายมงคล ลีลาธรรม กรรมการผู้จัดการเอสเอ็มอีแบงก์ เปิดเผยภายหลังการเปิดตัวโครงการสินเชื่อซอฟต์โลนระยะที่ 3 ว่า ธนาคารตั้งเป้าหมายปล่อยสินเชื่อในโครงการนี้ไว้ 3,000 ล้านบาท จากยอดสินเชื่อในโครงการนี้ที่ธนาคารออมสินจะปล่อยกู้ให้ธนาคารต่างๆ มีวงเงิน 3 หมื่นล้านบาท
ทั้งนี้ ที่ผ่านมามีผู้ประกอบการจากทั่วประเทศแสดงความสนใจยื่นขอสินเชื่อหลังจากที่ธนาคารได้ลงพื้นที่ไปจัดงาน มียอดขอสินเชื่อแล้วราว 800 ล้านบาท แยกเป็นที่ จ.เชียงใหม่ 280 ล้านบาท จ.ขอนแก่น 200 ล้านบาท จ.พิษณุโลก 200 ล้านบาท และพัทยา 200 ล้านบาท ทั้งนี้เงื่อนไขปล่อยสินเชื่อโครงการนี้ต้องเป็นการกู้เพื่อซื้อเครื่องจักรใหม่เท่านั้น ดอกเบี้ยต่ำ 4% ระยะเวลา 7 ปี โดยไม่ต้องจ่ายเงินต้นนาน 12 เดือน และกู้สูงสุดได้ถึง 15 ล้านบาท แต่หากกู้ไม่เกิน 10 ล้านบาท ไม่ต้องประเมินราคาและไม่ต้องจดจำนองเครื่องจักร รวมทั้งสามารถใช้บรรษัทประกันสินเชื่ออุตสาหกรรมขนาดย่อม (บสย.) ค้ำประกันร่วมกับการจดแจ้งหลักประกันตาม พ.ร.บ.หลักประกันธุรกิจ